Na podlagi 61. člena v povezavi s četrtim odstavkom 96. člena Zakona o prostorskem načrtovanju (ZPNačrt, Uradni list RS, št. 33/07, 70/08 – ZVO-1B, 108/09, 80/10 – ZUPUDPP, 43/11 – ZKZ-C, 57/12, 57/12 – ZUPUDPP-A in 109/12) ter 7. in 16. člena Statuta Občine Mozirje (Uradni list RS, št. 11/07) je župan Občine Mozirje sprejel
S K L E P
O ZAČETKU PRIPRAVE ODLOKA O SPREMEMBAH IN DOPOLNITVAH ODLOKA O UREDITVENEM NAČRTU PODROŽNIK V MOZIRJU (URADNI LIST RS, ŠT. 61/02, 24/03, 75/03, 27/05 IN 76/10)
1. člen
(Predmet)
S tem sklepom se začne priprava Odloka o spremembah in dopolnitvah Odloka o ureditvenem načrtu Podrožnik v Mozirju (Uradni list RS, št. 61/02, 24/03, 75/03, 27/05 in 76/10).
2. člen
(Območje sprememb in dopolnitev)
Spremembe in dopolnitve Odloka o ureditvenem načrtu Podrožnik v Mozirju se nanašajo na območje parcel 41/5, 55, 56/6 in 58/4, v k.o. Ljubija.
3. člen
(Ocena stanja in razlogi za pripravo)
Za navedeno območje velja Ureditveni načrt Podrožnik v Mozirju. Obstoječ objekt TC Hofer nosi oznako 2. iz Ureditvenega načrta Podrožnik v Mozirju. Poleg omenjenega objekta se predvidi umestitev novega objekta velikosti cca 18 x 45 m. Objekt je pritličen z ravno streho, ki je zaključena z atiko. Postavitev je predvidena neposredno ob TC Hofer. Predviden objekt je lahko zgrajen ali sestavljen iz montažnih elementov. Višina objekta in fasada objekta bo usklajena z obstoječim TC Hofer.
4. člen
(Nosilci urejanja prostora, ki podajo smernice in mnenja)
Kot nosilci urejanja prostora (v nadaljevanju – NUP), ki podajo smernice in mnenje so predvideni naslednji:
– Zavod za varstvo kulturne dediščine Slovenije, Območna enota Celje, Glavni trg 1, 3000 Celje
– Ministrstvo za okolje in prostor, Agencija RS za okolje, Urad za upravljanje z vodami, Sektor za porečje reke Save, Oddelek območja Savinje (področje varstva voda), Vojkova 1b, 1000 Ljubljana
– Elektro Celje d.o.o. – javno podjetje za distribucijo električne energije, Vrunčeva 2a, 3000 Celje
– Komunala Mozirje d.o.o., Praprotnikova 36, 3330 Mozirje
– Telekom Slovenije – poslovna enota Celje, Lava 1, 3102 Celje
– Telemach d.o.o., Cesta Ljubljanske brigade 21, 1000 Ljubljana
– Direkcija RS za ceste, Tržaška cesta 19, 1000 Ljubljana
Pridobitev smernic in mnenj ostalih nosilcev urejanja prostora ni predvidena.
Če se v postopku priprave ugotovi, da je potrebno pridobiti smernice in mnenja tudi drugih nosilcev urejanja prostora, se le-te naknadno pridobijo v istem postopku.
Nosilci urejanja prostora morajo skladno z 58. členom ZPNačrt-a tega sklepa v 30-tih dneh od prejema vloge za pridobitev smernic posredovati svoje smernice pisno, sicer se šteje, da smernic oziroma pogojev nimajo in zato njihovo sodelovanje in mnenje k predlogu tega izvedbenega akta ni potrebno.
Nosilci urejanja prostora morajo skladno z 61. členom ZPNačrt-a tega sklepa v 30-tih dneh od prejema vloge za pridobitev mnenj posredovati svoje mnenje pisno, sicer se šteje, da se strinjajo s predlogom Odloka o spremembah in dopolnitvah Odloka o ureditvenem načrtu Podrožnik v Mozirju.
5. člen
(Roki za pripravo)
Postopek priprave in sprejemanja akta bo potekal po naslednjem okvirnem terminskem planu:
– izdelava osnutka – januar 2015;
– pridobitev smernic nosilcev NUP – februar 2015;
– izdelava dopolnjenega osnutka – marec 2015;
– javna razgrnitev in javna razprava, ter stališče občine do predlogov in pripomb – april–maj 2015;
– izdelava predloga in pridobitev mnenj – maj–junij 2015;
– sprejem dopolnjenega predloga na občinskem svetu – julij 2015.
6. člen
(obveznost financiranja)
Pripravljavec zagotovi sredstva za izdelavo akta.
7. člen
(Objava in veljavnost sklepa)
Ta sklep se objavi v Uradnem listu Republike Slovenije ter na spletnih straneh Občine Mozirje na http://www.mozirje.si/ in začne veljati naslednji dan po objavi.

Mozirje, dne 7. januarja 2015
Župan Občine Mozirje Ivan Suhoveršnik l.r.

